家食遇歉有飯不足之憂妻孥相勉以固窮因錄其語
作者：王十朋
朝代：宋

paragraphs: 淵明事高尚，瓶中缺儲粟。
魯公凜名節，乞米給饘粥。
廣文富才名，官冷飯不足。
少陵老風騷，橡栗拾山谷。
嗟予何爲者，處世真碌碌。
謀生一何拙，甔石無儲蓄。
三年兩去國，囊橐罄水陸。
還家索租苗，不了臘與伏。
前秋遭颶風，摧折數間屋。
今年丁大侵破甑塵可掬。
絕糧瘦百指，告糴走群僕。
鄉鄰苟不捄，定恐填溝瀆。
家藏千卷書，父子忍饑讀。
一字不堪煮，何以充我腹。
細君笑謂我，子命難食肉。
去歲官臺省，僥倖食君祿。
有口不三緘，月奏知幾牘。
聖主倘不容，寧免遠竄逐。
歸來固已幸，富貴非爾福。
東皋二頃田，得雨尚可穀。
子耕我當耘，固窮待秋熟。